CELEX: 32015D1751
Language: hr
Date: 2015-09-29 00:00:00
Title: Provedbena odluka Komisije (EU) 2015/1751 оd 29. rujna 2015. o uvjetima odobrenja biocidnog proizvoda koji sadržava bromadiolon koje je uputila Ujedinjena Kraljevina u skladu s člankom 36. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2015) 6516) (Tekst značajan za EGP)

1.10.2015   
            
            
               HR
            
            
               Službeni list Europske unije
            
            
               L 256/15
            
         PROVEDBENA ODLUKA KOMISIJE (EU) 2015/1751
   оd 29. rujna 2015.
   o uvjetima odobrenja biocidnog proizvoda koji sadržava bromadiolon koje je uputila Ujedinjena Kraljevina u skladu s člankom 36. Uredbe (EU) br. 528/2012 Europskog parlamenta i Vijeća
   
      
         (priopćeno pod brojem dokumenta C(2015) 6516)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 36. stavak 3.,
   budući da:
   
               (1)
            
            
               Društvo Rentokil Initial 1927 plc („podnositelj zahtjeva”) podnijelo je 8. travnja 2014. potpuni zahtjev Njemačkoj („predmetna država članica”) za međusobno priznavanje odobrenja koje je dala Ujedinjena Kraljevina („referentna država članica”) za rodenticidni biocidni proizvod koji sadržava aktivnu tvar bromadiolon u obliku parafinskog bloka („sporni proizvod”).
            
         
               (2)
            
            
               Referentna država članica odobrila je sporni proizvod 17. veljače 2014. za uporabu protiv miševa i štakora u zgradama i oko njih i protiv štakora u kanalizaciji. Odobrenje su nakon toga međusobno priznale Estonija, Irska, Luksemburg, Nizozemska i Norveška.
            
         
               (3)
            
            
               U skladu s člankom 35. stavkom 2. Uredbe (EU) br. 528/2012 predmetna država članica uputila je 9. rujna 2014. Koordinacijskoj skupini osnovanoj na temelju članka 35. te Uredbe tri sporne točke navodeći da sporni proizvod ne ispunjava uvjete utvrđene u članku 19. te Uredbe.
            
         
               (4)
            
            
               Predmetna država članica smatra da: (a) u pogledu uporabe protiv štakora u zgradama i oko njih učinkovitost nije dokazana jer rezultati dvaju od tri terenska pokusa koje je dostavio podnositelj zahtjeva nisu pokazali prihvatljivu razinu učinkovitosti; (b) u pogledu uporabe protiv štakora u kanalizaciji, pristup koji je primijenila referentna država članica za utvrđivanje učinkovitosti proizvoda nije prihvatljiv zbog prve sporne točke; (c) u pogledu uporabe protiv miševa, niz laboratorijskih studija i jedan od dva terenska pokusa koje je dostavio podnositelj zahtjeva nisu ispunili kriterije za dokazivanje učinkovitosti.
            
         
               (5)
            
            
               Tajništvo Koordinacijske skupine pozvalo je ostale države članice i podnositelja zahtjeva da dostave pisane primjedbe u pogledu upućenog prigovora i to su učinile Belgija, Danska, Francuska, Njemačka, Nizozemska, Španjolska i Ujedinjena Kraljevina. O upućenom prigovoru raspravljala su i nadležna tijela država članica za biocidne proizvode na sastanku Koordinacijske skupine održanom 11. studenoga 2014.
            
         
               (6)
            
            
               Budući da u okviru Koordinacijske skupine nije postignut dogovor, u skladu s člankom 36. stavkom 1. Uredbe (EU) br. 528/2012 referentna država članica 13. ožujka 2015. dostavila je Komisiji detaljnu izjavu o pitanjima oko kojih države članice nisu uspjele postići dogovor i razloge njihova neslaganja. Jedan primjerak te izjave proslijeđen je i predmetnim državama članicama iz članka 35. stavka 2. te Uredbe i podnositelju zahtjeva.
            
         
               (7)
            
            
               U pogledu učinkovitosti uporabe protiv štakora u zgradama i oko njih, rezultati laboratorijskih testova i jednog od terenskih pokusa koje je dostavio podnositelj zahtjeva dokazuju prihvatljivu razinu učinkovitosti u pogledu kriterija utvrđenih u smjernicama EU-a za ocjenjivanje učinkovitosti rodenticida (dalje u tekstu „smjernice EU-a”) (2). Osim toga, Koordinacijska skupina je u prethodnom sličnom slučaju (3) ocijenila da je dostupnost najmanje jednog valjanog terenskog pokusa u skladu sa smjernicama EU-a i prihvatljiva za dokazivanje učinkovitosti rodenticida.
            
         
               (8)
            
            
               U pogledu učinkovitosti protiv štakora u kanalizaciji, referentna država članica upotrijebila je rezultate jednog od terenskih pokusa koje je dostavio podnositelj zahtjeva kojim se dokazuje prihvatljiva razina učinkovitosti kako bi se prevladali nejasni rezultati analize ukusnosti. Isti je pristup prethodno primijenila predmetna država članica tijekom ocjenjivanja sličnog proizvoda, ali s pozitivnim rezultatima triju terenskih pokusa.
            
         
               (9)
            
            
               U pogledu uporabe protiv miševa, laboratorijske studije ne ispunjavaju kriterije utvrđene u smjernicama EU-a. Međutim smjernicama EU-a utvrđeno je i da terenski pokusi mogu imati veću težinu od laboratorijskih. U predmetnom slučaju rezultati jednog od terenskih pokusa dokazuju prihvatljivu razinu učinkovitosti u pogledu kriterija utvrđenih u raspoloživim smjernicama EU-a.
            
         
               (10)
            
            
               U svjetlu elemenata navedenih u uvodnim izjavama 7. do 9., Komisija smatra da su zaključci referentne države članice u pogledu triju spornih točaka valjani.
            
         
               (11)
            
            
               Komisija napominje i da su zaključke referentne države članice na temelju tih elemenata i odluka njezinih stručnjaka, kako je predviđeno stavkom 12. Priloga VI. Uredbi (EU) br. 528/2012, poduprle navedene države članice koje su odobrile sporni proizvod međusobnim priznavanjem.
            
         
               (12)
            
            
               Budući da je pravna osnova ove Odluke članak 36. stavak 3. te Uredbe, ovu Odluku treba uputiti svim državama članicama u skladu s člankom 36. stavkom 4. te Uredbe.
            
         
               (13)
            
            
               Mjere predviđene ovom Odlukom u skladu su s mišljenjem Stalnog odbora za biocidne proizvode,
            
         DONIJELA JE OVU ODLUKU:
   Članak 1.
   Odluka se primjenjuje na proizvod identifikacijskog broja UK-0005252-0000, kako je predviđeno u Registru biocidnih proizvoda.
   Članak 2.
   Proizvod ispunjava uvjet iz članka 19. stavka 1. točke (b) podtočke i. Uredbe (EU) br. 528/2012 u pogledu njegove dovoljne učinkovitosti za uporabu protiv miševa i štakora u zgradama i oko njih i protiv štakora u kanalizaciji.
   Članak 3.
   Ova je Odluka upućena državama članicama.
   
      Sastavljeno u Bruxellesu 29. rujna 2015.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 167, 27.6.2012., str. 1.
   
   
      (2)  Vidjeti Tehničke bilješke s uputama za ocjenjivanje proizvoda. Dodatci 7. poglavlju. Vrsta proizvoda 14: Ocjenjivanje učinkovitosti rodenticidnih biocidnih proizvoda, dostupno na web-mjestu http://echa.europa.eu/documents/10162/16960215/bpd_guid_revised_appendix_chapter_7_pt14_2009_en.pdf
   
      (3)  Vidjeti dogovor postignut na 10. sastanku Koordinacijske skupine u pogledu učinkovitosti rodenticidnog biocidnog proizvoda koji sadržava kumatetralil protiv miševa, dostupan na https://circabc.europa.eu/sd/a/0ca55b45-1c74-4c78-b125-de52fd53c08c/Racumin%20Paste_disagreement%20to%20CG_formal_with%20outcome_public.pdf